Waršawa. Jara raznje a přewšo kritisce je nowe pólske knježerstwo strony Prawo a sprawnosć (PiS) zawčerawšim, srjedu, wosomlětne skutkowanje předchadźaceho knježerstwa Wobydlerskeje platformy (PO) bilancowało. Jeničce za to zwołane wurjadne posedźenje sejma traješe hač do pózdnjeje nocy. Nowa ministerska prezidentka Beata Szydło při tym žane dobre słowo wo dźěle tehdy knježaceje strony PO njezhubi. Wona Wobydlerskej platformje wumjetowaše, zo je Pólska přez zmylki, zanjechanja a wopačne rozsudy nimale 90 miliardow eurow přisadźiła. Pjenjezy nětko krajej za wažne předewzaća pobrachuja. Runje tak kritisce so wšitcy dalši ministrojo noweho knježerstwa z dźěłom stareho rozestajachu. Po słowach předsydy PiS Jarosława Kaczyńskeho je ličba zmylkow bywšeho kabineta „gigantiska“.
Praha (ČŽ/K). Kóždolětne zjězdy Zjednoćenstwa sudetskich Němcow (SL) swjatki w Nürnbergu běchu do njedawneje zašłosće poćahi mjez Čěskej a Zwjazkowej republiku prěkowali, rewanšistiskich zwukow na nich dla. Po tym zo bě Petr Nečas jako premier před třomi lětami w Bayerskim krajnym sejmje rjekł, Čěska sudetskim Němcam po Druhej swětowej wójnje načinjenu křiwdu wobžaruje, je so poměr poněčim polěpšał. Dalše wožiwjenje wuskutkowa naprawa Zjednoćenstwa sudetskich Němcow, wot- stronić z wustawkow narok, zo ma so w Čěskosłowakskej zawostajene swójstwo po wójnje wróćić.
Zo so poćahi normalizuja, za to rěči fakt, zo wobdźěli so z čěskim kulturnym ministrom Danielom Hermanom lětsa prěni raz čłon knježerstwa na zjězdźe sudetskich Němcow. Tole je premier Bohuslav Sobotka swojemu bayerskemu koleze a patronej zjězda Horstej Seehoferej (CSU) zdźělił. Předsyda SL Bernd Posselt ma to za „signal dobreho pokročowanja w procesu wzajomneho wujednawanja“. Porno tomu pak rěča w Čěskej wšelcy nawodni opozicionelni wo „přeradźe“.
Praha (ČŽ/K/SN). Lěto wob lěto přiběra ličba čěskich lěkarjow, kotřiž du do Němskeje, zo bychu tam w powołanju dźěłali. Hdyž bě 762 medicinarjow lěta 2012 takle jednało, naslědne lěto 862 a lěto pozdźišo 942, je jich ličba loni hižo wjace hač 1 000 wučinjała. Tole wozjewja nowina Mladá fronta dnes, powołujo so na statistiku Čěskeje lěkarskeje komory (ČLK). Tale ma ze swojeje strony za to, zo wotchadźeja čěscy lěkarjo do Němskeje předewšěm tójšto wyšeje zasłužby dla, nic naposledk wšak tež z teje přičiny, zo nadeńdu tam lěpši system dalšeho kwalifikowanja kaž tež mjenje běrokratije. „Móžno, zo wěstu rólu při tym tež cyłkowna atmosfera hraje“, přispomnja k naležnosći rěčnik ČLK Michal Sojka. Za njemnohich je po jeho wědźenju geografiska bliskosć prěnjotny motiw. Do susodneho kraja woni wšědnje na dźěło jednorje dojězdźeja. Čěsku wopušćeja hłownje lěkarjo-fachowcy, kaž na přikład chirurgojo, internisća abo ortopedojo. Někotre mjeńše chorownje maja z toho hižo personelne problemy, někotre starosća so samo wo swoju eksistencu.
Waršawa (dpa/SN). Hladajo na hrožacy wustup Wulkeje Britaniskeje z Europskeje unije so dźeń a wjace pólskich wupućowarjow radšo w Němskej za dźěłom rozhladuje hač w Jendźelskej. Tole je wuslědk woprašowanja, kotryž wčera we Waršawje wozjewichu. Tak by 34 procentow wšěch k wupućowanju zwólniwych najradšo w zapadnym susodnym kraju dźěłało, jenož hišće 18 procentow we Wulkej Britaniskej. „Začuwamy cyle jasnje z wustupom zwjazane strachi“, rjekny Maciej Witucki, čłon předsydstwa posrědkowanskeje firmy Work Service, kotraž bě woprašowanje pola slědźenskeho instituta Millward Brown skazała.
Ličba zajimcow, kotřiž we Wulkej Britaniskej za dźěłom pytaja, je porno minjenemu lětu 2015 wo dwanaće procentow woteběrała. „Ludźo so radšo stabilnym němskim dźěłowym wikam přiwobroćeja hač njewěstemu wuwiću we Wulkej Britaniskej“, Witucki podšmórny. Přidatnje jich němska zakładna mzda 8,50 eurow wabi. Nimo toho wšak w Němskej fachowych dźěłaćerjow a kompjuterowych specialistow z němskorěčnymi znajomosćemi pytaja.
Praha (dpa/K/SN). W stolicy Čěskeje je sobotu popołdnju něšto tysac ludźi za to demonstrowało, w kraju zlegalizować konop (cannabis). 19. raz hižo wotmě so w Praze tak mjenowany „milion marihuana march“, tónkróć z něhdźe 5 000 wobdźělnikami. Přewažnje młodźi demonstranća žadachu sej, zakonsce dowolić plahowanje a wobsedźenje mjeńšich mnóstwow konopje kaž tež priwatne konsumowanje marihuany za njemedicinske wotpohlady.
Dotal smědźa w Čěskej konopjowe produkty jeničce za wěste mediciniske zaměry wužiwać. Na raka abo aids schorjeni dóstawaju je přećiwo bolosćam na recept wot fachoweho lěkarja. Strona Piratow, sobuiniciatorka demonstracije, přihotuje znowelizowanje wotpowědneho zakonja, zo by přichodnje móžno było konop plahować. Tež w Ostravje je sobotu dobrych połsta ludźi za zlegalizowanje marihuany naležnje demonstrowało.
Waršawa. Wobydlerjo Pólskeje su wutoru, kaž kóžde lěto 3. meje, róčnicu wobstaća prěnjeje wustawy kraja swjećili, lětsa samo jubilejnu 225. Dnja 3. meje 1791 bě tehdyši pólski sejm po štyrilětnym wuradźowanju prěnju wustawu wobzamknył. Kopija rukopisneho manuskripta „konstitucije“, kaž Polacy wustawu mjenuja, pokazuja dźensa w něhdyšej rezidency pólskich kralow „Łazienki Królewske“ w stolicy Waršawje.
Staro-nowy šef słowakskeho knježerstwa koalicije štyrjoch stron Robert Fico měješe 18. apryla Narodnej radźe přednjesć program přichodnych zaměrow. Dóšło k prěnjemu jeho wustupej w parlamenće pak njenadźicy njeje. Fico bě krótko do toho swój obligatoriski rańši běh po nasypach Dunaja zabsolwował, nadobo pak bolosće w hrudźi čuł. Jeho přewodnicy mějachu tuž za radźomne premiera hnydom do chorownje dowjezć, mějo infarkt za móžny. Dowjezechu jeho tuž do wustawa za schorjenja wutroby. Tam su pola premiera někotre trochu „zatykane“ žiły zwěsćili a jeho na to 22. apryla operowali. Kardiochirurgiski zasah je direktor kliniki prof. Michal Hulman wosobinsce wuwjedł a pacientej tež dwójny bypass połožił. Zjawnosć mjeztym zhoni, zo je ministerski prezident wšitko derje přetrał a zo su jeho wčera z chorownje pušćili. Póńdźe pak najprjedy na kuru.
Waršawa. Štóž wobrazy němskeje zwjazkoweje kanclerki Angele Merkel (CDU) w zjawnosći spali, njetrjeba so w Pólskej chłostanja bojeć. To je Wrócławske statne rěčnistwo zdźěliło. Wuchadźišćo bě skóržba tamnišeho wyšeho měšćanosty Rafała Dutkiewicza. Tón bě na antieuropskim zarjadowanju nacionalistiskeje Organizacije narodnoradikalneho lěhwa (ONR) před radnicu města wobkedźbował, kak demonstranća plakaty z wobrazom Angele Merkel pala.
szl_Latn szl_Latn slk_Latn ces_Latn szl_Latn szl_Latn szl_Latn szl_Latn bos_Latn ces_Latn ces_Latn